
Z A P I S N I K
18. sjednice Vijeća Mjesnog odbora Nova Ves,

održane 29.11.2022.

u prostorijama mjesnog odbora, Nova Ves 36
s početkom u 17, 00 sati

NAZOČNI ČLANOVI VIJEĆA: Vlasta Toth, Ljiljana Budiša, Sanja Vučković i Mladen Tafra
Odsutna: Nicole Hewitt – ispričala se jer nije u Zagrebu
Predsjedava  Vlasta Toth, predsjednica Vijeća.

Zapisnik vodi: Vlasta Toth.


Predsjednica konstatira da je nazočna većina članova/ca Vijeća, što znači da Vijeće može pravovaljano odlučivati, te otvara 18. sjednicu Vijeća Mjesnog odbora.

Jednoglasno, Vijeće prihvaća tekst Zapisnika 17. sjednice Vijeća, održane 25.10.2022.g, 
Na prijedlog predsjednice Vijeće jednoglasno utvrđuje sljedeći 
DNEVNI RED:

1. Pokretanje aktivnosti u vezi očuvanja kulturne baštine na teritoriju MO Nova Ves – diskusija i donošenje zaključaka u vezi ukidanja pekare „Trajković“ stare 100 godina i početka grdnje na lokaciji bivšeg ljetnikovca biskupa Alagovića.

2. Razno

Add 1. Aktivnosti u vezi očuvanja kulturne baštine u MO Nova Ves
Predsjednica upoznaje prisutne s trenutnim stanjem u ulici. 
Odvijaju se dva paralelna procesa koja prijete da potpuno izmijene izgled najstarije ulice u Zagrebu i koja bi trebala biti pod strogom  paskom konzervatora. 

Prvi je slučaj na kraju, blizu Gupčeve zvijezde, na broju 98. Sve je započelo još u ljeto 2006.godine kad je tijekom jednog vikenda u kolovozu sravnjena sa zemljom kuća zavedena u katalog zaštićenih kulturnih dobara kao „ljetnikovac biskupa Alagovića“. Rušenje je bilo toliko nasilno da je srušen i zid susjednog kafea „3Z“. Tom prilikom je ranjen gospodin Zec, vlasnik kafea. Okupili su se okolni građani, došla je i policija i hitna. Sve aktivnost su obustavljenje na izvjesno vrijeme jer tadašnji investitor nije, naravno, imao nikakvu dozvolu za svoju rabotu te je građevinska inspekcija izdala rješenje s naredbom „ vratitit sve u prvobitno stanje“. To se naravno nije dogodilo već je zemljište prazno i oćišćeno od ostataka bivšeg ljetnikovca čekalo sve do današnjih dana. U međuvremenu je tako očišćeno građevinsko zemljište nekoliko puta mijenjalo vlasnike. Današnji investitor se pojavio prošlog ljeta i uvjeravao sve zainteresirane da će na tom mjestu izgraditi stambeni objekt od 4-5 katova s 2 podzemne garaže jer da je ishodovao od svih sve potrebene dozvole. Okolni stanari su se tijekom svih ovih godina žalili na sve što su se mogli žaliti. Potpisali su čak i peticiju s kojom se protive da se na tako malom prostoru usred zaštićene zone gradi tako velika građevina. Očito ništa nije pomoglo, jer su mašine došle krajem ovog studenog i počele bušiti. Jedna zanimljivost: iz državnog arhiva su nestali svi nacrti i dokumenti vezani za „ljetnikovac biskupa Alagovića“. Građevini koja bi trebala biti pod posebnom zaštitom konzervatora nestao je svaki službeni trag.
Drugi slučaj, koji se tek sprema, vezan je za vijest da najstarija pekarnica kruha u Zagrebu „Trajković“, zatvara svoj obrt i da je vlasnik prodao svoj posjed. Iz medija saznajemo da će investitor na tom mjestu graditi potpuno novi stambeni objekt. Bit će to poprilično velika novogradnja koja će sigurno izmijeniti izgled Nove Vesi. Ulica sigurno više neće izgledati kao najstarija u Zagrebu. 
Da li stanovnici Nove Vesi to stvarno žele? Nitko ih nije pitao. Da li bi se nešto moglo poduzeti da se ambijent održi? Pa moglo bi se, kad bi postojala dobra volja. U gradovima i zemljama koje drže do svoje baštine pronašli bi sredstva, otkupili „Trajkovićevu“ nekretninu, obnovili ju takvu kakva je i u njoj napravili muzej kruha. Bila bi to nova turistička lokacija i senzacija, jer naš grad ionako sve više postaje turističko mjesto. 

Nakon toga se razvila diskusija i jednoglasno je donesen sljedeći

Z A K LJ U Č AK
1. Tražimo od Gradskog zavoda za zaštitu kulture i prirode da poduzme mjere nadzora nad oba dva objekta koja su u tijeku –na broju 98 da investitor ne prekorači izdane dozvole, a na lokaciji 
Trajkovićeve pekare da sprijeći izgradnju nove stambene zgrade. 

2. Želimo da se naša zaštićena urbana povijesna cjelina tako i tretira - kao zaštićena. To znači da se ne dozvoljavaju novogradnje koje mijenjaju postojeće vizure i okolinu. 

3. Predlažemo da na mjestu Trajkovićeve pekare Grad osnuje muzej kruha.

Sastanak je završen u 18h.
KLASA:  024-08/22-003/26
URBROJ: 251-13-11-7-002-22-62
Zagreb, 29.11.2022.

Zapisnik sastavila: 




              Predsjednica

                                                                                   Vijeća Mjesnog odbora Nova Ves
Vlasta Toth



                           
 Vlasta Toth


Prilozi: Zaključak pod Add 1
Dostaviti: 

Predsjednici Vijeća gradske četvrti, (sve)
Uredu za mjesnu samoupravu i civilnu zaštitu (sve)a

Gradskom zavodu za zaštit kulture i prirode
Arhiva
2

